Eskom kry krag by NamibiëFoto: Reint Dykema “Ons voer tans tot 200MW elektrisiteit aan Suid-Afrika uit,” het Werner Graupe, senior bestuurder vir energiehandel by NamPower, aan Sapa gesê. “Die elektrisiteit kom van ons Ruacana-hidrokragaanleg op die Kunenerivier wat aan Angola grens. Weens die goeie reën in die area, veral in die suide van Angola, vloei die Kunenerivier sterk, soms tot 300 kubieke meter per sekonde, en kan ons tot 200MW uitvoer,” het Graupe gesê. Namibië voer gewoonlik tot 60% van sy elektrisiteit van naburige lande in, insluitend van Eskom. Gedurende ŉ goeie reënseisoen in die opvangsgebiede van die Kunenerivier, kan Namibië buite spitstye, wat laat in die nag is, elektrisiteit uitvoer. Eskom sukkel om by te hou met Suid-Afrika se vraag na elektrisiteit weens gebrekkige infrastruktuur en ŉ agterstand in instandhouding.